Putin tegi täna G-8  kohtumisel Bushile ettepaneku hakata ühiselt kasutama Gabalas (Aserbaidzhaan) asuvat radarijaama. Tegu on 1980-tel ehitatud "Darjal" tüüpi radariga. Sama tüüpi radar oli vist ka Skrundas, mille lätlased aastate eest õhkisid.  Mida Moskva selle ettepanekuga taotleb? Ilmselt püütakse sellega panna ameeriklasi loobuma Tšehhi radarist. See trikk vaevalt, et õnnestub ja ilmselt teavad seda ka venelased ise. Seega on tegemist jällegi vene valijale suunatud sõnumiga.  Gabala sobiks venelastele hästi. 1) See  oleks vajadusel palju kergemini tabatav kui Tšehhis asuv radar. Viimasel juhul tuleks "Iskanderid" (ilmselt tuumalõhkepeadega) paigutada Valgevenesse, mis oleks välispoliitiliselt üsna tricky. 2) Putin saaks vene valijale näidata oma mõju ja võimet protsesse suunata. Loe_ Vene on Putini ajal tugevnenud, temaga arvestatakse! 3) Vene rendileping Gabalas lõpeb 2012 ja on kuulda, et Bakuu ei taha seda pikendada. Moskva pigistab asereid gaasi hinnaga - parem käsi ei tea jälle, mida vasak teeb. Kui USA Gabalasse saaks, poleks lepingu pikendamine enam probleem.   Gabalasse jäämine oleks Moskvale kasulik ka rahaliselt. Kuna aserid libisevad järjest enam Moskva mõjusfäärist välja, siis oli venelastel vähemalt mõni aeg tagasi kava Gabalast üldse loobuda ja ehitada uus radarijaam oma territooriumile (Põhja-Kaukaasiasse). Koos ameeriklastega Gabalas edasi pesitsedes saaks selle raha säästa. Kuid nagu ma juba ütlesin, ei usu, et sellest midagi tuleb. USA-l on täiesti konkreetne plaan liita Poolas,  Tšehhis, Inglismaal ja Gröönimaal asuvad raketitõrje süsteemi elemendid ühtseks süsteemiks ja Gabalal seal kohta ei ole. Moskva mäng on liiga läbinähtav ja jaam välisele rünnakule liig haavatav.  Minu teada ei ole Gabala jaam ka praegu lahingvalves vaid nn. ooterezhiimil. See tähendab, et aeg-ajalt lülitatakse mõni sõlm sisse ja kontrollitakse selle valmisolekut. Vene interneti allikad väidavad, et Iraani raketikatsetuste ajal ei teinud Gabala jaam piuksugi.    Moskva on muide Gabala  eest aseritele võlgu. Radarijaam on nimelt üüratu elektritarbija. Pärast NSVL kukkumist lõpetasid venelased arvete maksmise lootes ilmselt, et asju saab ajada nagu vanasti ja küllap endise provintsiga kokkuleppele jõutakse. Kuni vana Alijev lõpuks radari välja lülitas. Praegu maksab Venemaa võlga ja vist 2008 lõpuks loodab ära maksta.  USA-l pole tarvidust venelastele Tšehhi radari vajalikkust nii palju põhjendada. Millist vaenlast pidas Moskva silmas, kui püstitas radari Lehtusisse? Tõenäoliselt on  USA sellise käitumise põhjuseks Iraak. On veel vaid üks asi, kus USA näib tõsiselt lootvat Moskva toetusele. See on Iraagi kriisi reguleerimine läbi Teherani mõjutamise. Mingit muud positiivset agendat ameeriklastel venelastega ei ole. Rudolf arvab, et põhku täis ahminud Moskva mängib siin ebatäpselt ja keerab ühel hetkel vindi üle.